**R E L A C I O N**

**MBI**

**PROJEKTLIGJIN “PËR DISA NDRYSHIME NË LIGJIN NR.9975, DATË 28.7.2008 ‘PËR TAKSAT KOMBËTARE’, TË NDRYSHUAR”**

1. **QËLLIMI I PROJEKT-AKTIT DHE OBJEKTIVAT QË SYNOHEN TË ARRIHEN**

Propozimi i projektligjit **“**Për disa ndryshime në ligjin nr.9975, datë 28.7.2008 ‘Për taksat kombëtare’, të ndryshuar është mbështetur në nenet: 78, 83, pika 1, dhe 155, të Kushtetutës së Republikës së Shqipërisë. Ky projektligj është pjesë e Paketës Fiskale 2018.

Qëllimi i përgatitjes së këtij projekt-ligji synon ndryshimin e tij lidhur me:

* saktësime të nevojshme që kanë ardhur si pasojë e zbatimit në praktikë të ligjit nga Drejtoria e Përgjithshme e Shërbimit të Transportit Rrugor, lidhur me aplikimin e taksës së regjistrimit fillestar dhe taksës së përvitshme për automjetet luksoze;
* ndryshime të nevojshme si pasojë e propozimit të paketës ligjore që synon përmirësimin e aksesit në gjykatë për çështje të bazuara në ligj, ku përcaktimi i tarifave të shërbimeve të gjyqësorit është përcaktuar me ligj të veçantë.

1. **VLERËSIMI I PROJEKT-AKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligj është i parashikuar në programin analitik të projekt-akteve, të miratuar me Vendimin nr. 57, datë 3.2.2017 “Për miratimin e programit të përgjithshëm, analitik, të projektakteve, që do të paraqiten për shqyrtim në Këshillin e Ministrave gjatë vitit 2017”.

1. **ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME**

Ky projektligj synon të rregullojë dispozitat që lidhen me çështje të zbatimit lidhur taksën regjistrimi fillestar dhe taksë e përvitshme për automjetet luksoze dhe rregullimin e dispozitës që lidhet me tarifat e shërbimeve të gjyqësorit të cilat do të rregullohen me ligj të veçantë.

Ky projektligj synon të ndryshojë kriterin e kapacitetit fizik të automjeteve që konsiderohen automjete luksi për qëllime të këtij ligji. Aktualisht me ligjin në fuqi, konsiderohen automjete luksi, autoveturat deri në 4+1të cilat plotësojën të paktën një nga kriteret:

a) cilindratën të barabartë ose më të madhe se 3000 cm3; ose

b) vlerën/çmimin të barabartë ose më shumë se 5 000 000 lekë.

Me ndryshimet e propozuara në këtë ligj, synohet qe kriteri “4+1” të zëvendësohet me kriterin “6+1”.

Ky propozim ka ardhur nga DPTSHRR në cilësinë e agjentit që mbledh taksën e regjistrimi fillestar dhe taksën e përvitshme për automjetet luksoze. Ky institucion ka përcjellë shqetësimin lidhur me kërkesën e pronarëve të mjeteve për të bërë ndryshim konstruktiv të mjeteve të cilët kanë cilindratë më të madhe më të madhe se 3000 cm3; ose vlerën/çmimin të barabartë ose më shumë se 5 000 000 lekë, lidhur me numrin e vendeve duke kerkuar uljen nga 4+1 në 6+1. Kjo kërkesë bëhet me qëllim shmangien e kësaj takse.

Sipas DPTSHRR, janë rreth 909 autovetura te regjistruara aktualisht me kapacitet 6+1 të cilat i janë nënshtruar modifikimeve për arësye të evitimit të kësaj takse. Efekti negativ në buxhetin e shtetit është 19.000.000 lekë nga mostaksimi i këtyre automjeteve të cilat duhet të konsiderohen makina luksi.

Për këtë qëllim propozohet me anë të këtij ligji rritja e kapacitetit të vendeve nga 4+1 në 6+1.

Gjthashtu, propozohet riformulimi i nenit 11, gërma “ç” të ligjit ekzistues. Neni 11, përcakton se cilat janë tarifat e shërbimit, sipas ligjit për taksat kombëtare, ku ndër të tjera gërma “ç” parashikon se janë tarifa shërbimi, tarifat për veprime e shërbime të administratës gjyqësore e Ministrisë së Drejtësisë, prokurorisë dhe noterisë.

Nivelet minimale të tarifave të shërbimit, të përcaktuara në paragrafin e parë të këtij neni, si dhe agjentët tatimorë e komisionet përkatëse të tyre përcaktohen me udhëzim të përbashkët të Ministrit të Financave dhe të titullarëve të institucioneve përkatëse.

Ndërkohë në kuadër të reformës në drejtësi ku si prioritet ka qenë rritja e efiçencës së sistemit gjyqësor, përmirësimi i shërbimit dhe i financimit të sistemit gjyqësor , është propozuar përcaktimi me ligj të veçantë i tarifave të gjyqësorit. Në këtë kontekst nevojitet shfuqizimi i tarofës së shërbimit për veprime e shërbime të administratës gjyqësore, i parashkuar në nenin 11 gërma “ç”.

1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është mbështetur në nenet: 78, 83, pika 1, dhe 155 të Kushtetutës..

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE***

Ky projektligj nuk synon përafrimin e legjislacionit me *Acquis Communitaire*.

1. **PËRMBLEDHJE SHPJEGUESE E PËRMBAJTJES SË PROJEKT-AKTIT.**

Projektligji përbëhet nga dy nene.

Në nenin 1 të projektligjit, ndryshohet neni2 “Përkufizime” i ligjit nr. 9975/2008, konkretisht, në paragrafin 5, togfjalëshi me përmbajtje “*autovetura deri në 4+1*”, zëvendësohet me përmbajtjen “*autovetura deri në 6+1*”.

Në nenin 2 të projektligjit, bëhet riformulimi i germës ç ) të nenit 11 “Tarifa shërbimi”, si më poshtë;

“ç) tarifa për veprime e shërbime të administratës së Ministrisë së Drejtësisë, prokurorisë dhe noterisë.”

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Institucioni që ngarkohet për zbatimin e këtij akti është Ministria e Financave dhe Ekonomisë.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKT-AKTIT**

Ministria e Financave dhe Ekonomisë ka draftuar projekt-ligjin. Projekt-ligji do ti dërgohet për mendim Ministrisë së Drejtësisë, Ministrisë së Infrastrukturës dhe Energjisë dhe Ministrit të Shtetit për Mbrojtjen e Sipërmarrjes.

1. **RAPORTI I VLERËSIMIT TË ARDHURAVE DHE SHPENZIMEVE BUXHETORE**

Projektligji parashkon efekte pozitive në masën 19 milion lekë.

**MINISTËR**

**ARBEN AHMETAJ**